Diari Oficial de la Generalitat Valenciana


Sumari del DOGV 4943, del 10-02-2005 (2005/800)

RESOLUCIÓ de data 4 de novembre de 2004, del director general de Planificació i Ordenació Territorial, per la qual es dóna per complit el que s'ha assenyalat en l'acord de la Comissió Territorial d'Urbanisme de Castelló, en sessió de 28 de juliol del 2004, pel qual s'aprova definitivament la modificació del projecte de delimitació del sòl urbà de Villamalur i se n'ordena la publicació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4943

Data del DOGV
:   10-02-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/800


Data del document
:   04-11-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Villamalur
    * pla d'urbanisme

RESOLUCIÓ de data 4 de novembre de 2004, del director general de Planificació i Ordenació Territorial, per la qual es dóna per complit el que s'ha assenyalat en l'acord de la Comissió Territorial d'Urbanisme de Castelló, en sessió de 28 de juliol del 2004, pel qual s'aprova definitivament la modificació del projecte de delimitació del sòl urbà de Villamalur i se n'ordena la publicació. [2005/M800]
  
Vist l'expedient relatiu a l'aprovació definitiva supeditada de la modificació de les normes subsidiàries de Villamalur, i de conformitat amb els següents,
  
Antecedents
  
1. La Comissió Territorial d'Urbanisme de Castelló, en sessió de 28 de juliol de 2004, va adoptar el següent acord d'aprovar definitivament la modificació del projecte de delimitació del sòl urbà de Villamalur, supeditant l'eficàcia d'aquesta aprovació definitiva fins que l'Ajuntament aprove la nova documentació aportada, que haurà de ser degudament diligenciada, i facultar el director general de Planificació i Ordenació Territorial perquè, una vegada verificada aquesta aprovació, puga ordenar la publicació de l'acord d'aprovació definitiva.
  
En data 26 d'octubre de 2004 es remet nova documentació que va ser aprovada per l'Ajuntament en el Ple de 28 d'agost de 2004 en la qual queden incorporats els aspectes que qüestionaven l'aprovació de la modificació.
  
2. La documentació està formada per memòria informativa i justificativa, estudi d'impacte ambiental, i plans d'informació de planejament vigent i plans d'ordenació amb les modificacions proposades i amb la nova documentació aportada s'esmenen el condicionant de la declaració d'impacte ambiental relatiu a l'afecció sobre el camí ramader denominat Sendera de la Buitrera a la Sierpe, que queda ara lliure en tota l'amplària legal, per la qual cosa escau atorgar l'aprovació definitiva del document.
  
Fonaments de dret
  
1. Amb la documentació aportada es compleix el que assenyala l'acord de la Comissió Territorial d'Urbanisme de Castelló, en sessió de 28 de juliol de 2004, pel qual s'aprova definitivament la modificació del projecte de delimitació del sòl urbà de Villamalur
  
2. De conformitat amb el que assenyala aquest acord es constata que l'Ajuntament ha aprovar la nova documentació aportada, i queda degudament diligenciada, per la qual cosa en atribució de les facultats conferides, no s'observa cap obstacle perquè el director general de Planificació i Ordenació Territorial, en compliment d'aquest, ordene la publicació de l'acord d'aprovació definitiva.
  
Per raó de tot el que antecedeix, i de conformitat amb l'informe del Servei Territorial de Planificació i Ordenació Territorial, resolc:
  
Ordenar la publicació de l'acord d'aprovació definitiva de la modificació de les normes subsidiàries de planejament de Villamalur.
  
De conformitat amb el que s'ha ordenat, es publica el següent acord de la Comissió Territorial d'Urbanisme de Castelló
  
«La Comissió Territorial d'Urbanisme de Castelló, en sessió de 28 de juliol de 2004, va adoptar, entre altres, l'acord següent:
  
Vist l'expedient relatiu a una modificació puntual del projecte de delimitació del sòl urbà del municipi de Villamalur, i de conformitat amb els següents,
  
Antecedents
  
1. Amb data 17 de març de 2000, el Ple de l'Ajuntament de Villamalur va acordar sotmetre a informació pública la modificació puntual del projecte de delimitació del sòl urbà d'aquest municipi, mitjançant edictes publicats en el periòdic Mediterráneo, de data 7 d'abril de 2000, en el Butlletí Oficial de la Província de Castelló número 48, de 18 d'abril de 2000, i en el Diari Oficial de la Generalitat Valenciana número 3.742, de 4 de maig de 2000. Durant el període d'exposició pública no s'hi va produir cap al·legació.
  
Amb data 7 de juliol de 2000, el Ple de l'Ajuntament efectua l'aprovació provisional de l'esmentada modificació.
  
2. El 2 de març de 2001 té entrada en el Registre General de la llavors Conselleria d'Obres Públiques, Urbanisme i Transports a Castelló, escrit de l'Ajuntament de Villamalur, mitjançant el qual sol·licita l'aprovació definitiva de la modificació.
  
3. En data 21 de juliol de 2004 l'ajuntament remet nova documentació que corregeix els inconvenients advertits per la declaració d'impacte ambiental en relació amb l'afecció sobre els camins ramaders.
  
4. La documentació està formada per memòria informativa i justificativa, estudi d'impacte ambiental, i plans d'informació de planejament vigent i plans d'ordenació amb les modificacions proposades.
  
5. La modificació puntual del projecte de delimitació del sòl urbà de Villamalur pretén l'ajust dels límits del sòl urbà definits en el planejament vigent en sis àmbits diferenciats.
  
El quadre de superfícies que reflecteix els canvis introduïts és el següent:
  
Ampliació del sòl urbà: 4.033,59 m²
  
Ús residencial 1.067,97 m²
  
Ús equipament esportiu 1.589,92 m²
  
Ús viari 1.375,70 m²
  
Reducció del sòl urbà: 592 m²
  
Total sòl urbà incrementat 3.441,59 m²
  
D'altra banda, com es desprén del quadre adjunt, aquest increment introdueix 1.067,97 m² de sòl edificable enfront de 2.965,62 m² de sòl d'ús dotacional públic, per la qual cosa es compleix al que estableix l'article 17 de l'annex al Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià (en endavant RPCV).
  
6. En data 8 de març de 2004, el director general de Gestió del Medi Natural va dictar una declaració d'impacte ambiental estimant acceptable el projecte de modificació del projecte de delimitació del sòl urbà, en compliment de les previsions de l'estudi d'impacte ambiental i establint una sèrie de condicionants en desplegament de les seues determinacions que es resumeixen en els punts següents:
  
?Com a condicionants addicionals a complir per a la realització de les obres i el funcionament de l'activitat, s'estableixen els següents:
  
1. S'haurà d'incorporar en la documentació urbanística una normativa específica en què s'establisquen les determinacions necessàries per a assegurar que les actuacions que es deriven de la nova classificació del sòl s'integren paisatgísticament amb l'entorn rural, i evitar la degradació del paisatge.
  
2. Davant de l'existència de risc de lliscaments, s'establiran mesures de revegetació i correcció de talussos mitjançant l'abancalament i el reforç del peu, de manera que s'assegure l'estabilitat de les vessants.
  
3. El camí ramader denominat Sendera de la Buitrera a la Sierpe, d'amplària legal 20 metres, bé de domini públic de la Generalitat Valenciana, regulat per la Llei 3/1995, de 23 de març, de Camins Ramaders, haurà de quedar lliure en tota l'amplària legal d'obstacles que puguen pertorbar el trànsit normal dels ramats, i ha de ser respectat en tot el seu traçat i amplària, i els usos sobre aquest seran els definits en la Llei 3/1995. En conseqüència, l'edificació prevista en l'actuació número 21 no es considera acceptable en ocupar part del camí ramader esmentat.
  
4. S'haurà de garantir l'adequada gestió dels distints tipus de residus en tot l'àmbit de l'actuació, i queden totalment prohibides les acumulacions provisionals d'aquests en les zones de vegetació natural.
  
5. Abans del desenvolupament del sòl urbà reclassificat s'haurà de resoldre el problema de la depuració d'aigües residuals, condicionant les instal·lacions existents o executant noves instal·lacions.
  
6. S'haurà d'obtenir de la Direcció General de Promoció Cultural i Patrimoni Artístic de la Conselleria de Cultura, Educació i Ciència el corresponent informe favorable prèviament a l'aprovació definitiva.-
  
En data 4 de maig de 2004 es rep informe de la Inspecció de Patrimoni Històric Artístic de la Conselleria de Cultura i Educació en sentit favorable als canvis introduïts.
  
Fonaments de dret
  
1. La tramitació de la modificació ha sigut correcta, d'acord amb l'article 55 en concordança amb el 38 de la Llei 6/1994, de 15 de novembre, Reguladora de l'Activitat Urbanística (en endavant LRAU).
  
2. La documentació està completa, a l'efecte del que disposa l'article 27 de la LRAU.
  
3. La modificació que s'examina comporta la introducció d'alteracions en l'ordenació detallada del sòl urbà, en el sentit d'incloure sòls dotacionals que es trobaven en sòl no urbanitzable, incorporar xicotetes illes parcialment edificades, incloure sòls de destinació dotacional viària, i excloure del sòl urbà una illa d'una impossible execució a causa dels pronunciats desnivells existents, com també reajustar determinades alineacions, sense que per això es produïsca disminució de sòl reservat a dotacions públiques ni, en proporció als estàndards existents en el nucli, augment d'aprofitament lucratiu cap privat.
  
Tal com reiteradament hi ha establit la jurisprudència, la determinació concreta de l'ordenació detallada i la seua inclusió en el sòl urbà s'emmarca clarament dins de la discrecionalitat del planejament urbanístic, i en aquests casos l'administració té àmplia llibertat per a triar la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (en endavant LRAU) recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua pròpia representativitat. En supòsits com el que ens ocupa, s'haurà de produir un control autonòmic de legalitat, ja que, com assenyala l'article 40.1, últim paràgraf, de la LRAU, ?la Generalitat no podrà aprovar definitivament els plans que incórreguen en infracció d'una disposició legal estatal o autonòmica?, com també verificar que no es vulneren cap dels apartats de l'esmentat article.
  
4. La modificació comporta una reclassificació de sòl de no urbanitzable a urbà la qual cosa comporta la inclusió en el document d'uns continguts i determinacions especials. Així, segons el que assenyalat l'article 43.2 de la LRAU i 77 del RPCV, s'haurà de tenir en compte el següent:
  
?1. Les modificacions de pla que classifiquen com a sòl urbà o urbanitzable el que prèviament fóra no urbanitzable han de garantir rigorosament, amb mesures anàlogues a les previstes en l'article 30.2 de la Llei Reguladora de l'Activitat Urbanística, l'especial participació publica en les plusvàlues que generen.
  
2. La reclassificació de sòl no urbanitzable exigeix l'estudi i la declaració del seu impacte ambiental, efectuada per òrgan competent conforme a la legislació aplicable.
  
3. La reclassificació excepcional de sòl no urbanitzable comú com a sòl urbà, fins i tot mitjançant un pla de reforma interior de millora, només serà admissible per a complementar mitjançant actuacions aïllades o integrades la urbanització parcialment existent en illes o xicotetes unitats urbanes equivalents on, almenys, alguna de les seues parcel·les característiques ja siga solar.
  
En tot cas s'hauran d'observar els estàndards de qualitat urbana per a zones de vora regulats en l'annex d'aquest reglament.-
  
Així les coses, el present document inclou el preceptiu estudi d'impacte ambiental, sobre el qual s'ha emés declaració d'impacte ambiental favorable, queda garantida, l'especial participació pública en les plusvàlues generades per la modificació, en tant que s'ha produït un considerable increment de sòl dotacional enfront del sòl resultant de destinació privada, i les ampliacions es produeixen sobre xicotets àmbits on és possible el seu desenvolupament mitjançant la tècnica d'actuacions aïllades, i en illes on ja hi ha alguna edificació ja consolidada.
  
5. La modificació incorpora els documents necessaris tenint en compte els objectius perseguits i planteja canvis que es justifiquen en criteris de racionalitat i amb la pretesa modificació no es produeix, com reiteradament s'ha dit, augment de l'edificabilitat mitjana prevista en el projecte de delimitació del sòl urbà de Villamalur, ni s'ocasiona cap minva en els espais públics previstos, per la qual cosa es compleix el que estableixen l'article 17 de l'annex RPCV i l'article 55.3 de la LRAU.
  
6. Amb la nova documentació aportada s'esmena el condicionant tercer de la declaració d'impacte ambiental relativa a l'afecció sobre el camí ramader denominat Sendera de la Buitrera a la Sierpe, que queda ara lliure en tota l'amplària legal, per la qual cosa escau atorgar l'aprovació definitiva del document.
  
7. Una vegada l'Ajuntament haja aprovat en sessió plenària la nova documentació aportada, aquesta podrà ser definitivament aprovada per la Comissió Territorial d'Urbanisme, tenint en compte que és aquest òrgan, a proposta de la directora general de Planificació i Ordenació Territorial, el competent per a resoldre sobre l'aprovació definitiva de les modificacions de projectes de delimitació del sòl urbà de municipis de menys de 50.000 habitants, de conformitat amb el que disposen els articles 55.1 i 39, per remissió de la disposició transitòria setena de la Llei Reguladora de l'Activitat Urbanística, i en relació amb l'article 10.a) del Reglament dels Òrgans Urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.
  
Per raó de tot el que antecedeix, la Comissió Territorial d'Urbanisme de Castelló acorda:
  
Aprovar definitivament la modificació del projecte de delimitació del sòl urbà de Villamalur, supeditant l'eficàcia d'aquesta aprovació definitiva fins que l'Ajuntament aprove la nova documentació aportada, que s'haurà de tornar degudament diligenciada, i facultar la directora general de Planificació i Ordenació Territorial perquè, una vegada verificada aquesta aprovació, puga ordenar la publicació de l'acord d'aprovació definitiva.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, sense perjudici d'utilitzar qualsevol altre recurs que es considere oportú.»